
הכנסת החמש-עשרה									נוסח לא מתוקן
מושב שלישי




פרוטוקול מס' 240
מישיבת ועדת העבודה, הרווחה והבריאות
יום שני, י"ד בכסלו התשס"א (11 בדצמבר2000) שעה 9:30


נכחו:

חברי הוועדה:	דוד טל – היו"ר



מוזמנים:	גלעד ריקלין	-  אגף התקציבים, משרד האוצר
	טלי שטיין	-  משרד המשפטים
	עו"ד אילנה מישר	-  משרד הבריאות
	ד"ר קאזין בראהים	- משרד הבריאות
	זיו אברהם	- משרד הבריאות
	ד"ר אנה שפירא	- משרד הבריאות
	צבי גולדשטיין	-  מנהל אגף המזון, התאחדות התעשיינים
	פנחס קוצר	-  מנהל תחום מזון, משרד התעשיה והמסחר
	קלרק שמואל	-  שירותי בריאות כללית
	גילה כץ	-  ההסתדרות הרפואית
	ד"ר נילי אליעזר	-  משרד החקלאות
	רן רות	-  חברת ערכים – סחר בינלאומי
	זורי ארקין	-  טכנולוג ראשי בחברת יפאורה
	ליאת יחיאב	-	



יועצת משפטית:              ג'ודי וסרמן
	

מנהל/ת הוועדה:              שירלי אברמי


קצרנית:                            אסתר אלפיה



סדר היום:      תקנות בריאות העם (מזון)(תוספי מזון), התשס"א-2000.


תקנות בריאות העם (מזון)(תוספי מזון), התשס"א-2000


היו"ר דוד טל:

	בוקר טוב, אני מתכבד לפתוח את ישיבת הוועדה. הנושא שעל סדר היום: תקנות בריאות העם (מזון)(תוספי מזון), התשס"א-2000. 

	היועצת המשפטית של הוועדה, גברת ג'ודי וסרמן, מבקשת לשאול מספר שאלות שנוגעות לתקנות, ולאחר מכן, נציג משרד הבריאות יציג את התקנות.

ג'ודי וסרמן:
	 
	שאלה ראשונה: האם בתקנות שאתם רוצים לבטל יש איזה שהן הנחיות שלא מופיעות כאן בצורה יותר מפורטת? האם יש השמטה של איזה שהיא הוראה קיימת?

אילנה מישר:

	התקנות כאן הרבה יותר חדשות ומעודכנות מהתקנות המבוטלות, הרבה יותר כוללניות.

היו"ר דוד טל:

	כוללניות או מפורטות?

אילנה מישר:

	התקנות כוללניות, ויש גם רשימה מפורטת לגבי הסוגים השונים של תוספי מזון. 

ג'ודי וסרמן:
	 
	מה שאת אומרת, שאין הוראה קיימת לענין סימונים, לענין תוספי מזון והוראות שאתם רוצים לבטל שלא מוסדרת כאן בצורה יותר מפורטת וחדשנית.

	שאלה שניה מתייחסת להוראות הביטול. קודם לענין  התחילה. אתם מציעים שתחילתן של תקנות אלה יהיה בעוד 6 חודשים, למעט תקנה 6 שעניינה סימון שאתם רוצים שהתחולה תהיה בעוד שנתיים. למה אתם רוצים שזה יהיה בעוד שנתיים?

אילנה מישר:

	כדי לתת לתעשייה וליבואנים להתארגן לזה כי זה מבצע גדול,  וממילא יש הוראות סימון שהם בתוקף היום.

ג'ודי וסרמן:
	 
	איפה קיימות ההוראות בדבר הסימון? למשל, בתקנות בריאות העם (מזון)(מזון דיאטטי וממתקים) יש הוראה מפורטת בדבר הסימון שתבוטל בעוד 6 חודשים ולא בעוד שנה וחצי,  שלא יווצר כאן פער זמן - - - תקנה 3. 

אילנה מישר:

	לא חשבתי על הנקודה הזאת, כדי לעגן את הסימונים, אבל יש עוד הוראות סימון כלליות שיישארו בתוקף.

ג'ודי וסרמן:
	 
	אז אני מציעה שבתקנות האלה, הוראות בדבר סימון, הביטול של התקנות יהיה רק בעוד שנה וחצי, עד שייכנסו ההוראות החדשות.

היו"ר דוד טל:

	מבחינתכם זה בסדר?

אילנה מישר:

	כן. 

שירלי אברמי:

	אז איזה סעיף מתקנים?

ג'ודי וסרמן:
	 
	אנחנו צריכים לקבל פירוט של כל ההוראות והתקנות האלה, כי יש הוראות סימון. אנחנו מתקנים את תקנה 9, שאנחנו לא מבטלים את כל התקנות ביום תחילתו של החוק. אנחנו נצטרך לשנות את הוראת הביטול ואת התחולה. 

היו"ר דוד טל:

	אני מסמיך את היועצת המשפטית של הוועדה לתקן את הדרוש תיקון במשותף עם נציגי משרד הבריאות.

	עוד משהו?

ג'ודי וסרמן:
	 
	בסעיף 5(3)(ד) מספר אצווה ותאריך ייצור. אפשר לקבל הסבר לסעיף הזה?

אילנה מישר:

	הסעיף הזה מחייב סימון של תאריך הייצור. אצווה , זה מנה או חבילת ייצור.

ג'ודי וסרמן:
	 
	לא כדאי להגדיר את זה באיזה שהוא מקום, כי יש תקנות ששם יש הגדרה.

אילנה מישר:

	אין בעיה. 

היו"ר דוד טל:

	אם כן, נוסיף לסעיף 5(3)(ד).

ג'ודי וסרמן:
	 
	דבר נוסף, בתקנה 6(ג) בסיפא, אתם אומרים: או תוסף מזון מהקבוצה כאמור..." אתם מתכוונים מהקבוצות המפורטות בתוספת הראשונה?

אילנה מישר:

	כן. 

היו"ר דוד טל:

	אז נוסיף: בתוספת הראשונה.

	ותגידו לי מה זה "תסחיב"? 	

אילנה מישר:

	בסעיף 1 יש הגדרה ל"תסחיב". 

ג'ודי וסרמן:
	 
	ענין המעבדות המוכרות. יש היום מעבדות כאלה?

אילנה מישר:

	כן. 

צבי גולדשטיין:

	שמי צבי גולדשטיין, ואני מהתאחדות התעשיינים. אני מבקש להבהיר שהוראות הסימון נדחו  גם לפני שנתיים בגלל בעיות של - - -. מי יחליט על הניסוח הסופי של הסעיף הזה?

היו"ר דוד טל:

	בין היועצת המשפטית של הוועדה לבין נציגת משרד הבריאות. 

	גלעד ריקלין ממשרד האוצר, בבקשה. 

גלעד ריקלין:

	קיבלתי כבר תשובה לשאלה אחת, אני מבין שזה נעשה בידיעת הארגונים הכלכליים ובתיאום איתם. 

צבי גולדשטיין:

	אנחנו מלווים את התקנות האלה כבר שנתיים.

גלעד ריקלין:

	מה קורה עם כל הנושא של הויטמינים?

אילנה מישר:

	זה לא קשור לתקנות האלה.

קריאה:

	זה תוספי תזונה ולא תוספי מזון. 

היו"ר דוד טל:

	אם כך רבותי, הוועדה מאשרת את התקנות הללו, עם התיקונים שהועלו כאן. 

אילנה מישר:

	אדוני היושב ראש, יש רק תיקון טכני קטן. בתוספת הראשונה במקום המספר 514E, צריך להיות 221E.

היו"ר דוד טל:

	בסדר, מתוקן.

	התקנות הללו מאושרות. 

	תודה רבה לכם, הישיבה נעולה. 

(הישיבה ננעלה בשעה 9:40)  






